《古思归引》
宋代·郭祥正

昔人思归兮，宅林薮之邃深。阻长堤而临清渠兮，芬翳翳以交阴。

有观阁池沼兮，通泉溜而附嵚崟。蹇美羽之翔集兮，嘉鱼乐而浮沉。

时则命宴于芳晨兮，连亲戚与佳宾。执乐而侍兮，列秦赵之艳人。

管弦奏兮，歌悠扬而绝尘。浆兰桂兮，羞肴珍。左琴右书兮，助为娱而养真。

又期于不朽兮，志慠然而陵云。孰能婆娑于九列兮，顾牵羁于繁文。

曲有弦而无辞兮，述予怀以自信。歌曰：日毂驰兮老将至，铄外纷兮中系累。

归去来兮予之思，放吾形兮聊逍遥以卒岁。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。